KOMISSION KERTOMUS

Yhdistynyt kuningaskunta



Euroopan unionin toiminnasta tehdyn sopimuksen 126 artiklan 3 kohdan nojalla laadittu kertomus

1. Johdanto

Komissio antoi 20. maaliskuuta 2020 tiedonannon vakaus- ja kasvusopimuksen yleisen poikkeuslausekkeen aktivoinnista. Lauseke, josta säädetään asetuksen (EY) N:o 1466/97 5 artiklan 1 kohdassa, 6 artiklan 3 kohdassa, 9 artiklan 1 kohdassa ja 10 artiklan 3 kohdassa sekä asetuksen (EY) N:o 1467/97 3 artiklan 5 kohdassa ja 5 artiklan 2 kohdassa, helpottaa finanssipolitiikan koordinointia talouden vakavan taantuman yhteydessä. Tiedonannossaan komissio oli neuvoston kanssa samaa mieltä siitä, että kun otetaan huomioon odotettavissa oleva covid-19-epidemian aiheuttama vakava talouden taantuma, tämänhetkiset olosuhteet mahdollistavat lausekkeen aktivoinnin. Jäsenvaltioiden valtiovarainministerit yhtyivät komission arvioon 23. maaliskuuta 2020. Yleisen poikkeuslausekkeen aktivoiminen mahdollistaa tilapäisen poikkeamisen julkisen talouden keskipitkän aikavälin tavoitteeseen tähtäävältä sopeuttamisuralta edellyttäen, että tämä ei vaaranna julkisen talouden kestävyyttä keskipitkällä aikavälillä. Korjaavan osion osalta neuvosto voi myös päättää komission suosituksesta hyväksyä tarkistetun julkisen talouden kehityspolun. Yleinen poikkeuslauseke ei keskeytä vakaus- ja kasvusopimuksen mukaisia menettelyjä. Se antaa maille mahdollisuuden poiketa niistä julkista taloutta koskevista vaatimuksista, joita tavallisesti sovellettaisiin, ja samalla komissiolla ja neuvostolla on mahdollisuus toteuttaa tarvittavat politiikan koordinointitoimenpiteet vakaus- ja kasvusopimuksen puitteissa.

Komission kevään 2020 talousennusteen mukaan Yhdistyneen kuningaskunnan julkisen talouden alijäämän odotetaan olleen 2,5 prosenttia suhteessa BKT:hen budjettivuonna 2019–2020 ja julkisen velan 85,2 prosenttia suhteessa BKT:hen. Budjettivuoden 2019–2020 julkisen talouden alijäämää ja velkaa koskevat lopulliset toteutumatiedot ovat kuitenkin saatavilla vasta syksyllä 2020. Komission ennusteen mukaan Yhdistyneen kuningaskunnan alijäämän odotetaan olevan 10,7 prosenttia ja velan 102,5 prosenttia suhteessa BKT:hen budjettivuonna 2020–2021. Kaikki saatavilla oleva näyttö, mukaan lukien kansallisten viranomaisten lausunnot covid-19-pandemian aiheuttaman talouden vakavan taantuman vuoksi toteutettujen finanssipoliittisten toimien laajuudesta, viittaavat siihen, että alijäämä ylittää merkittävästi viitearvon, joka on 3 prosenttia suhteessa BKT:hen, budjettivuosina 2020–2021 ja 2021–2022. Komissio pyysi 7. toukokuuta 2020 päivätyssä kirjeessään Yhdistynyttä kuningaskuntaa toimittamaan päivitetyt tiedot alijäämän arvioidusta määrästä budjettivuonna 2020–2021. Yhdistynyt kuningaskunta ei kuitenkaan toimittanut pyydettyä selvennystä, vaan viittasi maan finanssipoliittisen neuvoston (Office for Budget Responsibility) covid-19-skenaarioon, jonka mukaan alijäämän ennakoidaan olevan merkittävästi yli 3 prosenttia suhteessa BKT:hen budjettivuonna 2020–2021. Nämä tekijät huomioon ottaen komissio katsoo, että sen tämänhetkinen ennuste, jonka mukaan alijäämä on 10,7 prosenttia suhteessa BKT:hen budjettivuonna 2020–2021, on lähtökohtaisesti riittävä näyttö perussopimuksen 126 artiklan 2 kohdan a alakohdassa määritellyn liiallisen alijäämän olemassaolosta.

Tätä taustaa vasten komissio on laatinut tämän kertomuksen, jossa analysoidaan, noudattaako Yhdistynyt kuningaskunta perussopimuksessa määrättyjä alijäämä- ja velkakriteerejä. Kertomuksessa otetaan huomioon kaikki merkitykselliset tekijät, ja siinä otetaan asianmukaisesti huomioon myös covid-19-pandemiaan liittyvä merkittävä talouden häiriö.

Taulukko 1. Julkisen talouden alijäämä ja velka (% suhteessa BKT:hen)

2016–2017 2017–2018 2018–2019 2019–2020 COM 2020–2021 COM 2021–2022 COM Alijäämäkriteeri Julkisen talouden rahoitusasema –2,8 –2,7 –1,8 –2,5 –10,7 –6,2 Velkakriteeri Julkisen talouden bruttovelka 85,2 84,6 84,2 85,2 102,5 100,2

Lähde: Eurostat, komission kevään 2020 talousennuste

2.Alijäämäkriteeri

Komission kevään 2020 talousennusteen perusteella Yhdistyneen kuningaskunnan julkisen talouden alijäämän odotetaan kasvavan 10,7 prosenttiin suhteessa BKT:hen budjettivuonna 2020–2021, eli se ylittää perussopimuksen mukaisen viitearvon, joka on 3 prosenttia suhteessa BKT:hen, eikä ole lähellä sitä. Perussopimuksessa määrätyn viitearvon ennustettu ylittyminen budjettivuonna 2020–2021 on poikkeuksellinen, koska se johtuu talouden vakavasta taantumasta. Komission kevään 2020 talousennusteessa otetaan huomioon covid-19-pandemian vaikutus ja ennustetaan reaalisen BKT:n supistuvan 8,3 prosenttia vuonna 2020.

Perussopimuksen mukaisen viitearvon ennustettu ylittyminen ei ole komission kevään 2020 talousennusteen perusteella väliaikaista, sillä alijäämän ennustetaan pysyvän yli 3 prosentissa suhteessa BKT:hen budjettivuonna 2021–2022.

Yhteenvetona voidaan todeta, että budjettivuoden 2020–2021 ennustettu alijäämä ylittää perussopimuksen 3 prosentin viitearvon eikä ole sitä lähellä. Ennustettua ylittymistä pidetään perussopimuksessa ja vakaus- ja kasvusopimuksessa määriteltynä poikkeuksellisena mutta ei väliaikaisena ylittymisenä. Kaikki saatavilla oleva näyttö, mukaan lukien kansallisten viranomaisten lausunnot covid-19-pandemian aiheuttaman talouden vakavan taantuman vuoksi toteutettujen finanssipoliittisten toimien laajuudesta, viittaavat siihen, että alijäämä ylittää merkittävästi viitearvon, joka on 3 prosenttia suhteessa BKT:hen, budjettivuosina 2020–2021 ja 2021–2022. Komissio pyysi 7. toukokuuta 2020 päivätyssä kirjeessään Yhdistynyttä kuningaskuntaa toimittamaan päivitetyt tiedot alijäämän arvioidusta määrästä budjettivuonna 2020–2021. Yhdistynyt kuningaskunta ei kuitenkaan toimittanut pyydettyä selvennystä, vaan viittasi maan finanssipoliittisen neuvoston (Office for Budget Responsibility) covid-19-skenaarioon, jonka mukaan alijäämän ennakoidaan olevan merkittävästi yli 3 prosenttia suhteessa BKT:hen budjettivuonna 2020–2021. Nämä tekijät huomioon ottaen komissio katsoo, että sen tämänhetkinen ennuste, jonka mukaan alijäämä on 10,7 prosenttia suhteessa BKT:hen budjettivuonna 2020–2021, on lähtökohtaisesti riittävä näyttö perussopimuksen 126 artiklan 2 kohdan a alakohdassa määritellyn liiallisen alijäämän olemassaolosta. Näin ollen analyysi viittaa siihen, että perussopimuksessa ja asetuksessa (EY) N:o 1467/97 tarkoitettua alijäämäkriteeriä ei lähtökohtaisesti noudateta.

3. Merkitykselliset tekijät

Perussopimuksen 126 artiklan 3 kohdassa määrätään, että jos jäsenvaltio ei täytä jommankumman tai kummankaan arviointiperusteen mukaisia vaatimuksia, komissio laatii asiasta kertomuksen. Kertomuksessa on otettava ”huomioon myös se, ylittääkö julkistalouden alijäämä julkiset investointimenot, sekä muut merkitykselliset tekijät, jäsenvaltion keskipitkän aikavälin taloudellinen tilanne ja talousarviotilanne mukaan luettuina”.

Näitä tekijöitä kuvataan tarkemmin asetuksen (EY) N:o 1467/97 2 artiklan 3 kohdassa, jonka mukaan huomioon on otettava myös ”muut tekijät, joita kyseinen jäsenvaltio pitää merkityksellisinä arvioitaessa kokonaisvaltaisesti alijäämä- ja velkaperusteiden noudattamista ja jotka jäsenvaltio on esittänyt neuvostolle ja komissiolle”. Kuten asetuksen (EY) N:o 1467/97 2 artiklan 4 kohdassa säädetään, alijäämäkriteerin osalta on kuitenkin todettava, että koska julkinen velka suhteessa BKT:hen ylittää 60 prosentin viitearvon eivätkä kaksi edellytystä – alijäämä pysyy lähellä viitearvoa ja viitearvon ylitys on väliaikaista – täyty, näitä merkityksellisiä tekijöitä ei voida Yhdistyneen kuningaskunnan osalta ottaa huomioon liiallisen alijäämän olemassaoloa koskevaan päätökseen johtavissa vaiheissa, kun noudattamista arvioidaan alijäämäkriteeriä soveltaen.

Tämänhetkisessä tilanteessa keskeinen huomioon otettava lisätekijä vuoden 2020 osalta on covid-19-pandemian taloudellinen vaikutus. Pandemia vaikuttaa erittäin merkittävästi julkisen talouden tilanteeseen ja johtaa erittäin epävarmoihin näkymiin. Pandemia on johtanut myös yleisen poikkeuslausekkeen aktivoimiseen.

3.1. Covid-19-pandemia